
1 Мақсаты

Осы «KAP Technology» ЖШС-да сыбайлас жемқорлыққа қарсы мониторингті, сыбайлас жемқорлық тәуекелдерін талдау мен бағалауды жүргізу» әдістемесі (бұдан әрі – Әдістеме) сыбайлас жемқорлыққа қарсы мониторингті, сыбайлас жемқорлық тәуекелдерін талдау мен бағалауды ұйымдастыру және жүргізу, сондай-ақ сыбайлас жемқорлық тәуекелдерін митигациялау бойынша шаралар қабылдау қағидаттарын, бағыттарын, тәртібін, рәсімдерін айқындайды.

2 Қолданылу саласы

2.1 Осы Әдістеменің ережелері барлық құрылымдық бөлімшелерге қолданылады.

3 Терминдер, анықтамалар және қысқартулар

3.1 Осы Әдістемеде мынадай терминдер мен анықтамалар пайдаланылады:
3.1.1 Сыбайлас жемқорлыққа қарсы мониторинг– Серіктестіктің сыбайлас жемқорлыққа қарсы саясаттың тиімділігіне, сыбайлас жемқорлыққа қарсы іс-қимыл саласындағы Серіктестіктегі құқық қолдану практикасының жай-күйіне қатысты ақпаратты жинау, өңдеу, қорыту, талдау және бағалау, сондай-ақ Серіктестік қызметкерлерінің сыбайлас жемқорлық деңгейін қабылдау және бағалау жөніндегі қызметі.
3.1.2 Сыбайлас жемқорлық тәуекелінің ықтималдығы – қандай да бір сыбайлас жемқорлық схемасын іске асырудың әлеуетті ықтималдығы.
3.1.3 Сыбайлас жемқорлық тәуекелдерін ішкі талдау (СЖТІТ) – Серіктестік қызметінде сыбайлас жемқорлық құқық бұзушылықтар жасауға ықпал ететін себептер мен жағдайларды анықтаудың және зерделеудің Серіктестіктің дербес жүзеге асыратын процесі.
3.1.4 Сыбайлас жемқорлық тәуекелдерін сыртқы талдау – ҚР сыбайлас жемқорлыққа қарсы іс-қимыл жөніндегі уәкілетті орган жүзеге асыратын мемлекеттік органдар мен ұйымдардың, квазимемлекеттік сектор субъектілерінің қызметінде сыбайлас жемқорлық құқық бұзушылықтарды жасауға ықпал ететін себептер мен жағдайларды анықтау және зерделеу процесі.
3.1.5 Сыбайлас жемқорлық тәуекелінің ықпалы – қандай да бір сыбайлас жемқорлық схемасы іске асырылған жағдайда Серіктестіктің өз мақсаттарына қол жеткізу қабілетіне әлеуетті теріс әсері (залалы) (беделіне залал, қаржылық залал, заңдық және реттеуші санкциялар, контрагенттермен және қызметкерлермен өзара қарым-қатынастарына залал және т.б.).
3.1.6 Сыбайлас жемқорлық тәуекелдерінің картасы – әлеуетті әсер ету деңгейіне және іске асыру ықтималдығына байланысты Серіктестіктің сыбайлас жемқорлық тәуекелдерін графикалық бейнелеу.
3.1.7 Сапалы бағалау – ұжымдық және (немесе) сараптамалық бағалауға негізделген Серіктестіктің қызметіне әсер ету дәрежесін және тәуекел ықтималдығын айқындау.
3.1.8 Сандық бағалау – сандық көріністегі ықтималдық параметрлерін және материалдық залалды есептеу арқылы Серіктестік қызметінің қаржы-экономикалық көрсеткіштеріне тәуекелдің әсер ету дәрежесін айқындау.
3.1.9 Мүдделер қақтығысы – бұл қызметкер өзінің қызметтік міндеттерін орындау кезінде қызметкердің өзінің, оның жақын туысының, жұбайының (зайыбының), жекжатының жеке немесе материалдық мүдделеріне әсер ететін немесе әсер етуі мүмкін және Серіктестіктің және/немесе «Қазатомөнеркәсіп» ҰАК» АҚ-ның мүдделерін қозғайтын немесе қозғауы мүмкін шешім қабылдайтын, шешім қабылдауға қатысатын немесе оның лауазымына байланысты басқа да іс-әрекеттерді жүзеге асыратын жағдай.
3.1.10 Сыбайлас жемқорлық схемасы – нәтижесінде сыбайлас жемқорлық тәуекелі іске асырылуы мүмкін іс-әрекеттердің (іс-әрекеттер жиынтығының) және (немесе) оқиғалардың қысқаша сипаттамасы және осындай іс-әрекеттердің және (немесе) оқиғалардың ықтимал индикаторлары.
3.1.11 Сыбайлас жемқорлық құқық бұзушылық – бұл үшін заңда әкімшілік немесе қылмыстық жауаптылық белгіленген, сыбайлас жемқорлық белгілері бар құқыққа қайшы, кінәлі түрдегі іс-әрекет (әрекет немесе әрекетсіздік), ұсыныс, оның ішінде Пара беру, уәде беру, бопсалау немесе алу, пара алуда делдалдықты жүзеге асыру, кез келген нысанда, оның ішінде ақша қаражаты, өзге де құндылықтар, қызмет түрінде әкімшілік, бюрократиялық және өзге де формальдылықтарды оңайлату үшін төлемдер жасау немесе кез келген адамдардан/ұйымдардан немесе мемлекеттік органдардың өкілдерін қоса алғанда, кез келген тұлғаларға/ұйымдарға негізсіз материалдық немесе материалдық емес пайда ұсыну/алу
3.1.12 Сыбайлас жемқорлық – жауапты мемлекеттік лауазымды атқаратын адамдардың, мемлекеттiк функцияларды орындауға уәкілеттік берілген адамдардың, мемлекеттік функцияларды орындауға уәкілеттік берілген адамдарға теңестiрiлген адамдардың, лауазымды адамдардың өздерінің лауазымдық (қызметтік) өкiлеттiктерін және соған байланысты мүмкiндiктерiн жеке өзi немесе делдалдар арқылы жеке өзіне не үшінші тұлғаларға мүлiктiк (мүліктік емес) игiлiктер мен артықшылықтар алу немесе табу мақсатында заңсыз пайдалануы, сол сияқты игiлiктер мен артықшылықтарды беру арқылы осы адамдарды параға сатып алу.
3.1.13 Сыбайлас жемқорлық тәуекелі – сыбайлас жемқорлық құқық бұзушылықтарды жасауға ықпал ететін себептер мен жағдайлардың туындау мүмкіндігі.
3.1.14 Сыбайлас жемқорлықтың алдын алу – сыбайлас жемқорлыққа қарсы мониторингті, сыбайлас жемқорлық тәуекелдерін талдауды, сыбайлас жемқорлыққа қарсы мәдениетті қалыптастыруды, мүдделер қақтығысын шешуді және Қазақстан Республикасының сыбайлас жемқорлыққа қарсы заңнамасына сәйкес басқа да шараларды қамтитын алдын алу шаралары жүйесін әзірлеу және енгізу арқылы сыбайлас жемқорлық құқық бұзушылықтарды жасауға ықпал ететін себептер мен жағдайларды зерделеу, анықтау, шектеу және жою жөніндегі қызмет.
3.1.15 Сыбайлас жемқорлық тәуекелдерінің тіркелімі – сыбайлас жемқорлық тәуекелдерінің туындау өлшемдері мен себептерін, олардың туындау ықтималдығын, әсер етуін (залалы) қамтитын өз қызметінде Серіктестік ұшырауы мүмкін сыбайлас жемқорлық тәуекелдерінің құрылымдалған тізбесі.
3.2 Осы Әдістемеде мынадай қысқартулар пайдаланылады:
3.2.1 Серіктестік – «KAP Technology» ЖШС.
3.2.2 Талдау объектісі – сыбайлас жемқорлық тәуекелдерін ішкі талдау объектісі.

4 Жалпы ережелер

4.1 Осы Әдістеме «Сыбайлас жемқорлыққа қарсы іс-қимыл туралы» Қазақстан Республикасының Заңына, ҚР СТ ISO 37001 «Парақорлыққа қарсы басқару жүйелері. Талаптар және пайдалану жөніндегі нұсқаулық» ұлттық стандартының талаптарына, Қазақстан Республикасы Мемлекеттік қызмет істері және сыбайлас жемқорлыққа қарсы іс-қимыл агенттігі төрағасының 2016 жылғы 19 қазандағы № 12 бұйрығымен бекітілген сыбайлас жемқорлық тәуекелдеріне ішкі талдау жүргізудің үлгілік қағидаларына, Қазақстан Республикасы Сыбайлас жемқорлыққа қарсы іс-қимыл агенттігі (Сыбайлас жемқорлыққа қарсы қызмет) төрағасының 2020 жылғы 28 қаңтардағы № 22 бұйрығымен бекітілген сыбайлас жемқорлыққа қарсы мониторинг жүргізу қағидаларына, «Самұрық-Қазына» АҚ Басқармасының 2023 жылғы 21 желтоқсандағы шешімімен бекітілген «Самұрық-Қазына» АҚ тобының функциясы жөніндегі корпоративтік стандартқа (№ 60/23 хаттама)                                           (Қор Басқармасының 2024 жылғы 26 желтоқсандағы шешімімен бекітілген өзгерістер мен толықтырулармен (№ 67/24 хаттама)), Қазақстан Республикасы Сыбайлас жемқорлыққа қарсы іс-қимыл агенттігі (Сыбайлас жемқорлыққа қарсы қызмет) төрағасының 2022 жылғы                                    30 желтоқсандағы № 488 бұйрығымен бекітілген Сыбайлас жемқорлық тәуекелдеріне ішкі талдау жүргізу жөніндегі әдістемелік ұсынымдарына сәйкес, сондай-ақ Біріккен Ұлттар Ұйымының сыбайлас жемқорлыққа қарсы тәуекелдерді бағалау жөніндегі нұсқаулығын және Экономикалық ынтымақтастық және даму ұйымының сыбайлас жемқорлық тәуекелдерді талдау жөніндегі нұсқаулығын ескере отырып әзірленді. 
4.2 Серіктестіктегі тәуекелдерді бағалау рәсімдері «KAP Technology» ЖШС тәуекелдерді басқару саясатымен регламенттелген, Серіктестіктің сыбайлас жемқорлық тәуекелдерін бағалау Қазақстан Республикасы Сыбайлас жемқорлыққа қарсы іс-қимыл агенттігі (Сыбайлас жемқорлыққа қарсы қызмет) төрағасының 2022 жылғы 30 желтоқсандағы № 488 бұйрығымен бекітілген Сыбайлас жемқорлық тәуекелдеріне ішкі талдау жүргізу жөніндегі әдістемелік ұсынымдарды ескере отырып жүргізіледі.
4.3 Серіктестікте Қазақстан Республикасы заңнамасының талаптарын және сыбайлас жемқорлыққа қарсы комплаенс саласындағы халықаралық стандарттар мен ұсынымдардың ережелерін ықпалдастыруды қамтамасыз ететін сыбайлас жемқорлық тәуекелдерін басқаруға кешенді тәсіл іске асырылуда.
4.4 Серіктестіктегі сыбайлас жемқорлық тәуекелдерін басқару сыбайлас жемқорлыққа қарсы мониторингті, СЖТІТ, сыбайлас жемқорлық тәуекелдерінің деңгейін бағалауды, оларды митигациялау жөніндегі іс-шараларды әзірлеу мен іске асыруды, сондай-ақ қабылданған шаралардың тиімділігіне мониторингті қамтитын өзара байланысты және дәйекті іске асырылатын рәсімдер арқылы жүзеге асырылады.
4.5 Сыбайлас жемқорлыққа қарсы мониторингтің мақсаты – Серіктестік қызметінің әлеуетті осал салаларын анықтау, сондай-ақ құқық қолдану практикасының жай-күйі, қабылдау және сыбайлас жемқорлық тәуекелдерінің деңгейі туралы объективті ақпарат алу. Сыбайлас жемқорлыққа қарсы мониторинг нәтижелері СЖТІТ жүргізу және (немесе) картаны және сыбайлас жемқорлық тәуекелдер тіркелімін түзету үшін негіз бола алады.
4.6 СЖТІТ сыбайлас жемқорлық құқық бұзушылықтарды жасауға ықпал ететін себептер мен жағдайларды анықтау, әлеуетті сыбайлас жемқорлық тәуекелдерін сәйкестендіру, сондай-ақ осындай тәуекелдерге ұшыраған лауазымдар мен бизнес-процестерді айқындау мақсатында жүргізіледі. СЖТІТ нәтижелері сыбайлас жемқорлық тәуекелдеріне бағалау жүргізу кезінде және оларды митигациялау жөніндегі іс-шараларды әзірлеу кезінде ескеріледі.

5 Процестің сипаттамасы

5.1 Сыбайлас жемқорлыққа қарсы мониторинг Серіктестік қызметіндегі сыбайлас жемқорлыққа қарсы іс-қимыл саласындағы құқық қолдану практикасын, оның ішінде сыбайлас жемқорлыққа қарсы қолданылатын шараларды бағалау және оларды қызметкерлер тарапынан қабылдау, басшылықтың тартылу деңгейі және парасаттылық қағидаттарын сақтау мақсатында жүргізіледі.
5.2 СЖТІТ ішкі құжаттарды, аудит деректерін, тексеру нәтижелерін, қызметкерлердің өтініштері мен құқық бұзушылықтар туралы мәліметтерді қоса алғанда, әртүрлі көздерден алынған ақпаратты міндетті түрде ескере отырып, объективтілік, шынайылық, ашықтық және жан-жақтылық қағидаттарында жүзеге асырылады.
5.3 Сыбайлас жемқорлық тәуекелдерін бағалау белгіленген бес балдық ықтималдық және ықпал ету шкаласы бойынша сапалық және сандық әдістердің комбинациясын пайдалана отырып жүзеге асырылады. Сандық бағалау мүмкін болмаған немесе қолайсыз болған кезде барынша негізделген бағалауға қол жеткізу үшін сапалық бағалау әдістерінің комбинациясын қолдана отырып, тәуекелді егжей-тегжейлі бағалау қажет.
5.4 Анықталған және бағаланған сыбайлас жемқорлық тәуекелдері, сондай-ақ оларды митигациялау бойынша тиісті шаралар Сыбайлас жемқорлық тәуекелдерінің тіркелімі мен Сыбайлас жемқорлық тәуекелдерінің картасында көрсетіледі, олар мерзімді түрде өзектендірілуі тиіс.
5.5 СЖТІТ нәтижелері бойынша сыбайлас жемқорлық құқық бұзушылықтар жасауға ықпал ететін себептер мен жағдайларды жою жөніндегі іс-шаралар жоспары әзірленеді. Көрсетілген іс-шараларды іске асыру кейіннен Серіктестіктің бас директорының және (немесе) Серіктестіктің Байқау кеңесінің атына есеп бере отырып, Комплаенс жөніндегі офицер тарапынан жыл сайынғы мониторингке жатады.
5.6 Осылайша Серіктестікте сыбайлас жемқорлық факторларының Серіктестіктің стратегиялық мақсаттары мен операциялық қызметіне әсерін анықтауды, бағалауды, бақылауды және барынша азайтуды қамтамасыз ететін сыбайлас жемқорлықтың алдын алудың бірыңғай, жүйелі және үздіксіз процесі (оның ішінде сыбайлас жемқорлыққа қарсы мониторинг, сыбайлас жемқорлық тәуекелдерін талдау және бағалау) жұмыс істейді.

6  Сыбайлас жемқорлыққа қарсы мониторингті жүргізу тәртібі

6.1 Сыбайлас жемқорлыққа қарсы мониторингтің мәні сыбайлас жемқорлыққа қарсы саясаттың тиімділігіне, сыбайлас жемқорлыққа қарсы іс-қимыл саласындағы құқық қолдану практикасының жай-күйіне, сондай-ақ Серіктестік қызметкерлерінің сыбайлас жемқорлық деңгейін қабылдауына және бағалауына қатысты ақпарат болып табылады. Сыбайлас жемқорлыққа қарсы мониторинг сыбайлас жемқорлыққа қарсы комплаенсті жетілдіру бойынша негізделген ұсынымдарды қалыптастыру мақсатында жүйелік осалдықтарды, сыбайлас жемқорлық факторларын және тәуекелдер серпінін анықтауға бағытталған.
6.2 Сыбайлас жемқорлыққа қарсы мониторингтің көздері құқықтық статистика органдарының деректері, «Қазатомөнеркәсіп» ҰАК» АҚ құпия ақпараттандыру саясатында көрсетілген байланыс арналары арқылы келіп түскен бұзушылықтар туралы хабарламалар, үкіметтік емес және халықаралық ұйымдардың мәліметтері, әлеуметтік сауалнамалар мен бұқаралық ақпарат құралдарындағы жарияланымдардың деректері болып табылады. Халықаралық ұсыныстарды ескере отырып (Біріккен Ұлттар Ұйымының Есірткі және қылмыс жөніндегі басқармасының (UNODC) және ISO 37001 «Парақорлыққа қарсы менеджмент жүйелері. Талаптар және қолдану жөніндегі нұсқаулық» ұсынымдарын қоса алғанда) сыбайлас жемқорлыққа қарсы мониторинг жүргізу кезінде ықтимал сыбайлас жемқорлық көріністерін неғұрлым толық қамтуға ықпал ететін кез келген анық көздерді пайдалануға жол беріледі.
[bookmark: _GoBack]6.3 Сыбайлас жемқорлыққа қарсы мониторингті комплаенс жөніндегі офицер осы Әдістеменің 6.2-тармағында көрсетілген ақпаратты жинау, өңдеу, қорыту, талдау және бағалау жолымен жүргізеді. Процесс комплаенс-тәуекелдерді басқарудың жалпы тетігінің элементі ретінде тұрақты негізде жүзеге асырылады және тәуекелдерді талдау және бағалау цикліне кіру ретінде қызмет етеді.
6.4 Сыбайлас жемқорлыққа қарсы мониторинг кешенді және тақырыптық болып бөлінеді. Қазақстан Республикасы Сыбайлас жемқорлыққа қарсы іс-қимыл агенттігі (Сыбайлас жемқорлыққа қарсы қызмет) төрағасының 2020 жылғы 28 қаңтардағы № 22 бұйрығымен бекітілген Сыбайлас жемқорлыққа қарсы мониторинг жүргізу қағидаларына сәйкес квазимемлекеттік сектор субъектілері, оның ішінде Серіктестік кез келген уақытта өз бастамасы бойынша тек тақырыптық сыбайлас жемқорлыққа қарсы мониторинг жүргізуге құқылы.
6.5 Сыбайлас жемқорлыққа қарсы тақырыптық мониторинг жүргізу кезінде Серіктестік қызметінің белгілі бір саласында сыбайлас жемқорлыққа қарсы іс-қимыл мәселелері бойынша құқық қолдану практикасы бағаланады. Сондай-ақ сыбайлас жемқорлыққа қарсы рәсімдерді енгізудің толықтығы, қызметкерлер тарапынан шараларды қабылдау, басшылықтың тартылу деңгейі және шешім қабылдауда парасаттылық қағидаттарының сақталуы талдануы мүмкін.
6.6 Тақырыптық сыбайлас жемқорлыққа қарсы мониторингтің міндеті белгілі бір салада немесе Серіктестік процестерінде сыбайлас жемқорлықтың көріністеріне ықпал ететін проблемалық мәселелерді зерделеу, сондай-ақ комплаенс-бақылаулардың тиімділігін арттыруға және сыбайлас жемқорлық тәуекелінің қалдық деңгейін төмендетуге бағытталған негізделген және орындалатын ұсынымдарды әзірлеу болып табылады.
6.7 Тақырыптық сыбайлас жемқорлыққа қарсы мониторинг келесі тәртіпте жүргізіледі:
1) осы Әдістеменің 6.2-тармағында көрсетілген дереккөздерден ақпаратты жинау және жинақтау;
2) сандық және сапалық талдау әдістерін (бар болса) пайдалана отырып, жиналған ақпаратты зерделеу және талдау;
3) Серіктестік қызметінің белгілі бір саласында сыбайлас жемқорлық көріністеріне ықпал ететін проблемалық мәселелерді айқындау;
4) қызметтің тиімділігін арттыру бойынша ұсыныстар әзірлей отырып, сыбайлас жемқорлыққа қарсы мониторингтің нәтижесін қалыптастыру.
6.8 Тақырыптық сыбайлас жемқорлыққа қарсы мониторингтің қорытындылары бойынша сыбайлас жемқорлыққа қарсы мониторингтің нәтижелерін көрсететін талдамалық есеп және мыналарды қамтитын тиісті шешім қалыптастырылады:
1) сыбайлас жемқорлыққа қарсы шаралардың тиімділігін бағалау және Серіктестік қызметінің тиімділігін арттыру жөніндегі ұсыныстар;
2) Серіктестік қызметіндегі сыбайлас жемқорлық тәуекелдеріне талдау жүргізу туралы ұсынымдар, қажет болған жағдайда - нақты бағыттар бойынша (HR, сатып алу, шығыстар және басқалар).
6.9 Комплаенс жөніндегі офицер жүргізген сыбайлас жемқорлыққа қарсы мониторингтің қорытындылары бойынша талдамалық есепке комплаенс жөніндегі офицер қол қояды және ол СЖТІТ өткізу туралы шешім қабылдау үшін Серіктестіктің бас директорына және (немесе) комплаенс жөніндегі офицердің қызметі туралы есептілік шеңберінде Серіктестіктің Байқау кеңесіне мәлімет үшін жіберілуі мүмкін.
6.10 Серіктестіктегі сыбайлас жемқорлыққа қарсы мониторинг компанияның ұзақ мерзімді мүдделерін жүйелі қорғауға, бизнес-процестердің тұрақтылығын арттыруға және адалдықтың корпоративтік мәдениетін нығайтуға бағытталған сыбайлас жемқорлық тәуекелдерін ерте анықтау және алдын алу құралы ретінде қарастырылады. Сыбайлас жемқорлыққа қарсы мониторинг ішкі және сыртқы ортадағы сыбайлас жемқорлық қатерлерінің туындауына ықпал ететін өзгерістерді уақтылы анықтауға мүмкіндік береді және сол арқылы комплаенс жүйесін бейімдеп жетілдіру және сыбайлас жемқорлық тәуекелдерін басқару үшін негіз болады.
6.11 Комплаенс жөніндегі офицердің шешімі бойынша сыбайлас жемқорлыққа қарсы мониторинг, егер бүкіл Серіктестікке ортақ сыбайлас жемқорлық тәуекелдерінің жүйелі белгілері анықталса, Серіктестіктің бірнеше бөлімшелерін бір мезгілде қамтуы мүмкін. Мұндай тәсіл толассыз осалдықтарды анықтауға, сыбайлас жемқорлыққа қарсы саясаттың тиімділігін бағалауға және бүкіл Серіктестік ауқымында тәуекелдерді азайту үшін бірыңғай ұсынымдар әзірлеуге мүмкіндік береді. Біріккен сыбайлас жемқорлыққа қарсы мониторинг жүргізу әсіресе бизнес-процестер, жалпы өнім берушілер, бір типті рәсімдер ұқсас болған немесе бірнеше бөлімшелерде бұзушылықтар туралы сигналдар бір мезгілде түскен жағдайда өзекті.
6.12 Сыбайлас жемқорлыққа қарсы тақырыптық мониторинг Серіктестіктің бас директоры бекітетін сыбайлас жемқорлыққа қарсы мониторинг бағдарламасының негізінде жүргізіледі. Бағдарлама Серiктестiк бөлiмшелерiнiң тiзбесiн, салаларды қамтитын мақсаттарды, өткiзу кезеңiн және күтiлетiн нәтижелердi қамтиды. Бағдарламаға енгізілген барлық бөлімшелер ақпаратты, түсіндірмелерді, ішкі құжаттарға қолжетімділікті, сыбайлас жемқорлыққа қарсы мониторингті сапалы жүргізу үшін қажетті өзге де әрекеттерді орындауды қоса алғанда, комплаенс жөніндегі офицерге белгіленген мерзімде жәрдем көрсетуге міндетті.
6.13 Сыбайлас жемқорлыққа қарсы мониторингтің қорытындылары бойынша анықталған проблемаларды жоюға, ішкі бақылауды жетілдіруге, сыбайлас жемқорлыққа қарсы рәсімдердің тиімділігін арттыруға және сыбайлас жемқорлық тәуекелдерінің қалдық деңгейін төмендетуге бағытталған әрбір құрылымдық бөлімше үшін жеке ұсынымдар қалыптастырылуы мүмкін. Көрсетiлген ұсынымдар бөлiмшелердiң басшыларына жiберiледi және белгiленген тәртiппен Комплаенс жөніндегі офицер бақылайды.

7 СЖТІТ өткізу тәртібі

7.1 СЖТІТ Серіктестіктің қызметінде сыбайлас жемқорлық құқық бұзушылықтардың туындауына ықпал ететін факторларды анықтау мен бағалаудың құрылымдалған процесін білдіреді. Сыбайлас жемқорлық тәуекелдерін талдау Қазақстан Республикасының сыбайлас жемқорлыққа қарсы заңнамасында, халықаралық стандарттар мен ұсынымдарда көзделген сыбайлас жемқорлыққа қарсы іс-қимыл шараларының бірі болып табылады.
7.2 Серіктестік СЖТІТ-ны жүзеге асырады, оның нәтижелері бойынша сыбайлас жемқорлық құқық бұзушылықтар жасауға ықпал ететін себептер мен жағдайларды жою жөнінде шаралар қабылдайды.
7.3 СЖТІТ объектілері ретінде төмендегілер болуы мүмкін:
7.3.1 Серіктестік – сыбайлас жемқорлыққа қарсы комплаенстердің және стратегиялық тәуекелдердің ағымдағы жағдайын кешенді бағалау үшін;
7.3.2 Серіктестіктің құрылымдық бөлімшесі – сыбайлас жемқорлыққа қарсы саясаттың талаптарын, ішкі бақылау процедураларын және Серіктестіктің операциялық қызметі мен нақты процестеріндегі осалдықтарды сақтауды бағалау үшін;
7.3.3 Серіктестіктің бизнес-процесі, оған Серіктестіктің бірнеше құрылымдық бөлімшелері тартылуы мүмкін.
7.4 Серіктестіктің бас директорының (не бас директор бұйрық/өкім шығаруға уәкілеттік берген тұлғаның) бұйрығы/өкімі немесе Серіктестіктің Байқау кеңесінің СЖТІТ өткізу туралы шешімі СЖТІТ жүргізу үшін негіз болып табылады. Жеке бөлімшелерде немесе бизнес-процестерде СЖТІТ жүргізу бастамасы жеткілікті негіздер болған кезде Комплаенс жөніндегі офицерден немесе Серіктестіктің құрылымдық бөлімшелерінің басшыларынан болуы мүмкін (анықталған сигналдар, қайталанатын бұзушылықтар, сыбайлас жемқорлыққа қарсы мониторингтің нәтижелері және басқалар).
7.5 Талдау объектісінің ауқымына, процестердің күрделілігіне және ресурстардың қолжетімділігіне байланысты СЖТІТ-ны Комплаенс жөніндегі офицер немесе бас директордың бұйрығымен немесе Серіктестіктің Байқау кеңесінің шешімімен құрылатын Серіктестіктің құрылымдық бөлімшелері қызметкерлерінің ішінен жұмыс тобы (бұдан әрі - Жұмыс тобы) жүргізеді.
7.6 Жұмыс тобының құрамында СЖТІТ жүргізу қажет болған жағдайда Комплаенс жөніндегі офицер кандидатураларды ұсыну үшін Серіктестіктің тиісті құрылымдық бөлімшелеріне сұрау жібереді. Серіктестіктің бас директорының немесе Байқау кеңесінің немесе ол уәкілеттік берген тұлғаның шешімі бойынша Жұмыс тобының құрамына сыртқы мамандар және (немесе) сарапшылар тартылуы мүмкін.
7.7 Комплаенс жөніндегі офицердің сұрау салуы бойынша қызметінде СЖТІТ өткізу жоспарланып отырған Серіктестіктің құрылымдық бөлімшелері СЖТІТ өткізу шеңберінде Комплаенс жөніндегі офицерге және (немесе) Жұмыс тобына жәрдемдесу жөніндегі функция жүктелетін қызметкерлердің деректерін ұсынады.
7.8 СЖТІТ жүргізу туралы бұйрықта/өкімде/шешімде мынадай ақпарат қамтылған:
1) СЖТІТ шеңберінде қаралатын Серіктестік процестерін қоса алғанда, талдау объектісінің атауы;
2) талдаумен қамтылатын кезең;
3) СЖТІТ жүргізу және талдамалық анықтаманы дайындау мерзімі;
4) Жұмыс тобының мүшелері (Жұмыс тобының құрамында СЖТІТ өткізілген жағдайда);
5) СЖТІТ-ны жүргізу және жұмыс нәтижелері үшін басшылық, үйлестіру және жауапкершілік жүктелетін Серіктестік қызметкері.
7.9 СЖТІТ өткізу мерзімділігі:
7.9.1 СЖТІТ жылына кемінде бір рет өткізіледі;
7.9.2 Сыбайлас жемқорлыққа қарсы іс-қимыл жөніндегі уәкілетті орган Серіктестіктің қызметіндегі сыбайлас жемқорлық тәуекелдеріне сыртқы талдау жүргізген жағдайда, СЖТІТ сыбайлас жемқорлық тәуекелдеріне сыртқы талдау аяқталған күннен бастап бір жыл өткен соң жүргізіледі;
7.10 Осы Әдістеменің 7.9-тармағының 7.9.2-тармақшасында көрсетілген мерзім Серіктестіктің жекелеген бизнес-процестері бойынша жүргізілетін СЖТІТ-ға қолданылмайды.
7.11 СЖТІТ келесі бағыттар бойынша жүзеге асырылады:
1) талдау объектісіне байланысты ішкі құжаттарда сыбайлас жемқорлық тәуекелдерін анықтау;
2) талдау объектісімен байланысты ұйымдық-басқарушылық қызметтегі сыбайлас жемқорлық тәуекелдерін анықтау.
7.12 СЖТІТ жүргізу келесі кезеңдерді қамтиды:
1) СЖТІТ объектісі туралы ақпаратты жинау және талдау;
2) талдамалық анықтаманы дайындау;
3) сыбайлас жемқорлық тәуекелдеріне ұшыраған лауазымдарды олардың тізбесін қалыптастыра отырып айқындау;
4) сыбайлас жемқорлық тәуекелдерін жою бойынша шаралар қабылдау.
7.13 СЖТІТ жүргізу кезінде келесі ақпарат пайдаланылады: 
1) талдау объектісінің қызметін реттейтін ішкі құжаттар;
2) талдау объектісіне және (немесе) талдау объектісінің қызметкерлеріне қатысты бұрын жүргізілген тексерулер мен қызметтік тексерулердің нәтижелері;
3) аудиттердің нәтижелері;
4) бұқаралық ақпарат құралдарындағы жарияланымдар;
5) «Қазатомөнеркәсіп» ҰАК» АҚ құпия ақпараттандыру саясатында және (немесе) талдау объектісінің қызметкерлеріне қатысты көрсетілген байланысқа арналған арналар арқылы келіп түскен талдау объектісіндегі бұзушылықтар туралы хабарламалар;
6) талдау объектісінің бұрынғы және жұмыс істеп жүрген қызметкерлерін сыбайлас жемқорлық құқық бұзушылықтар жасағаны үшін жауапқа тарту туралы мәліметтер;
7) СЖТІТ-мен қамтылған кезеңде талдау объектісінің қызметкерлеріне қолданылатын тәртіптік жазалар туралы мәліметтер (қажет болған жағдайда);
8) талдау объектісі қызметкерлеріне жүргізілген сауалнаманың (сұхбаттың) нәтижелері (қажет болған жағдайда);
9) бұрын жүргізілген СЖТІТ нәтижелері;
10) комплаенс жөніндегі офицердің сұрауы бойынша Серіктестік қызметіне қатысты басқа ақпарат.
7.14 Осы Әдістеменің 7.13-тармағында көрсетілген ақпаратты Комплаенс жөніндегі офицердің сұрау салуына сәйкес Серіктестіктің құрылымдық бөлімшелері ұсынады. Ақпарат толық болмаған немесе ұсынудан негізді бас тартылған жағдайда комплаенс жөніндегі офицер шектеулерді белгілейді және талдау объектісінің жауапты қызметкерлеріне қатысты талдау көлемін түзету және шаралар қолдану жөнінде тиісті шешімдер қабылдайды.
7.15 СЖТІТ жүргізу кезінде Серіктестікті қайта ұйымдастыру нәтижесінде жаңадан құрылған құрылымдық бөлімшенің қызметінде бұрын жұмыс істеген құрылымдық бөлімшенің қызметі туралы ақпарат жинау жүзеге асырылады.
7.16 Осы Әдістеменің 7.7-тармағында көрсетілген талдау объектісінің қызметкерлері Комплаенс жөніндегі офицерге және (немесе) Жұмыс тобына сұратылған ақпаратты ұсынады, ҚР заңнамасының нормаларын және талдау объектісінің қызметін қозғайтын Серіктестіктің ішкі құжаттарын қолдану практикасын түсіндіреді, қолда бар сыбайлас жемқорлық тәуекелдері туралы хабарлайды, оларды митигациялау жөніндегі ұсынымдарды әзірлеуге қатысады Серіктестіктің бизнес-процестерін және оларды реттейтін ішкі құжаттарды жетілдіру жөнінде ұсыныстар әзірлейді.
7.17 СЖТІТ шеңберінде Комплаенс жөніндегі офицер және (немесе) Жұмыс тобы ішкі бақылаудың жай-күйін, ішкі рәсімдерді қолдану практикасын және сыбайлас жемқорлық тәуекелдерінің болуын жан-жақты бағалауды қамтамасыз ететін ақпарат алу әдістерін қолданады.
7.18 Негізгі әдістерге мыналар жатады:
1) талдау объектісіне қатысты ішкі құжаттарды, шешімдерді және өзге де жазбаша көздерді талдау;
2) талдау объектісіне жататын бизнес-процестерге тартылған лауазымды адамдармен және қызметкерлермен жеке сұхбат;
3) функциялардың түйісуінде туындайтын тәуекелдерді анықтау мақсатында әртүрлі бөлімшелер қызметкерлерінің қатысуымен топтық талқылаулар (brainstorming) жүргізу;
4) тәуекелді қабылдауды, қызметкерлердің хабардар болу деңгейін және сәйкессіздіктердің ықтимал белгілерін анықтау мақсатында анонимді сауалнамаларды қоса алғанда, сауалнамалар жүргізу;
5) талдау объектісі бойынша ішкі бақылау, мониторинг немесе аудит барысында анықталған нақты жағдайлар мен кейстерді талдау.
7.19 Бір немесе бірнеше әдістерді қолдану туралы шешімді комплаенс жөніндегі офицер және (немесе) Жұмыс тобының мүшелері талдау объектісінің ерекшелігін, оның құрылымын, қызметкерлер санын және ақпараттың қолжетімділігін ескере отырып қабылдайды.
7.20 Сұхбат және пікіртерім жүргізу кезінде адалдық, сыпайылық және құпиялылық қағидаттарының сақталуы қамтамасыз етіледі. Алынған мәліметтер СЖТІТ мақсаттары үшін ғана пайдаланылуы мүмкін.
7.21 Комплаенс жөніндегі офицер және (немесе) Жұмыс тобы жүргізген СЖТІТ нәтижелері талдамалық анықтамаға ресімделуі және мыналарды қамтуы тиіс:
7.21.1 жүргізілген СЖТІТ туралы ақпарат (талдау объектісінің атауы, СЖТІТ жүргізу үшін негіз, талданатын кезең және басқалар);
7.21.2 бұрын анықталған және (немесе) жаңадан анықталған сыбайлас жемқорлық тәуекелдері туралы ақпарат;
7.21.3 анықталған сыбайлас жемқорлық тәуекелдерін жою бойынша ұсыныстар, оның ішінде:
· митигация жөніндегі іс-шаралар (мерзімі, жауаптылары, күтілетін нәтижелер);
· тәуекелдердің туындауына ықпал ететін себептер мен жағдайларды жоюға бағытталған жүйелі шаралар (мысалы, рәсімдерді қайта қарау, бақылауды күшейту, өкілеттіктерді бөлудегі өзгерістер);
· белгілі бір лауазымды тұлғалар жасаған құқық бұзушылық белгілері анықталған жағдайда қызметтік тексеруді жүргізу немесе тәртіптік жазаларды қолдану туралы ұсынымдар;
· СЖТІТ қорытындысы бойынша анықталған сыбайлас жемқорлық тәуекелдеріне ұшырайтын лауазымдар тізбесі.
7.22 Талдамалық анықтамаға:
·  Серіктестіктің бас директоры – осы Әдістеменің 7.3-тармағының 7.3.1) тармақшасында көзделген жағдайда;
·  Серіктестіктің комплаенс жөніндегі офицері қол қояды – осы Әдістеменің 7.3-тармағының 7.3.2 және 7.3.3-тармақшаларында көзделген жағдайда. 
7.23. Нормативтік құқықтық актілерде сыбайлас жемқорлық тәуекелдері анықталған кезде комплаенс жөніндегі офицер сыбайлас жемқорлық факторларына өзгерістер енгізу немесе оларды жою туралы ұсыныспен осы нормативтік құқықтық актіні әзірлеген тиісті уәкілетті органға олардың болуы туралы мәліметтерді жіберуге құқылы.
7.24 Сыбайлас жемқорлық тәуекелдеріне ұшырайтын лауазымдар тізбесін Комплаенс жөніндегі офицер, Омбудсмен және өзге де құрылымдық бөлімшелер сыбайлас жемқорлық тәуекелдеріне ұшырайтын лауазымдарды атқаратын адамдармен жүйелі профилактикалық жұмысты ұйымдастыру кезінде пайдалана алады.
7.25 Комплаенс жөніндегі офицер және (немесе) Жұмыс тобы осы Әдістемеге 1-қосымшаға сәйкес нысан бойынша СЖТІТ нәтижелері бойынша анықталған сыбайлас жемқорлық құқық бұзушылықтарды жасауға ықпал ететін себептер мен жағдайларды жою жөніндегі іс-шаралар жоспарының (бұдан әрі - Іс-шаралар жоспары) жобасын әзірлейді.
7.26 Сыбайлас жемқорлық тәуекелдерін азайту мемлекеттік органдар,    «Қазатомөнеркәсіп» ҰАК» АҚ немесе өзге де ұйымдар тарапынан шаралар қабылдауды көздеген жағдайда, оларға тиісті хаттар жіберуге, бірлескен іс-шаралар өткізуге және басқаларына жол беріледі.
7.27 Іс-шаралар жоспарының жобасы Электрондық құжат айналымы жүйесіндегі                  (бұдан әрі – ЭҚЖ) қызметтік жазба арқылы Іс-шаралар жоспарының жобасында көрсетілген бағыттарға жетекшілік ететін CEO-1 деңгейі басшыларының қарауына жіберіледі.
7.28 Іс-шаралар жоспарының жобасын алған күннен бастап 5 (бес) жұмыс күні ішінде СЕО-1 деңгейі басшылары және (немесе) олар жетекшілік ететін құрылымдық бөлімшелер ЭҚЖ бойынша комплаенс жөніндегі офицерге Іс-шаралар жоспарының жобасын келісу туралы немесе қандай да бір түзетулердің қажеттілігін егжей-тегжейлі негіздей отырып, Іс-шаралар жоспарының жобасына ескертулер мен ұсыныстардың болуы туралы қызметтік жазба жібереді.
7.29 CEO-1 деңгейі басшыларының және (немесе) олар жетекшілік ететін Серіктестіктің құрылымдық бөлімшелері басшыларының қызметтік жазбалары қоса берілген Іс-шаралар жоспарының жобасын Комплаенс жөніндегі офицер Серіктестіктің бас директорының қарауына енгізеді. Бас директордың және Іс-шаралар жоспарының жобасында көрсетілген бағыттарға жетекшілік ететін CEO-1 деңгейі басшыларының қатысуымен Іс-шаралар жоспарының жобасына қосымша талқылаулар жүргізілуі мүмкін.
7.30 Іс-шаралар жоспарының жобасына барлық түсіндірмелер талқыланып, пысықталғаннан кейін комплаенс жөніндегі офицер ЭҚЖ арқылы Серіктестіктің                                    бас директорына Іс-шаралар жоспарын бекіту туралы өкімдік құжаттың жобасын қол қоюға енгізеді.
7.31 Талдамалық анықтама, Іс-шаралар жоспары, сондай-ақ сыбайлас жемқорлық тәуекелдерін қайта бағалау туралы ақпаратты Комплаенс жөніндегі офицер Серіктестіктің Комплаенс жөніндегі офицерінің мерзімді есептілігі шеңберінде Серіктестіктің Байқау кеңесінің назарына жеткізеді.
7.32 Сараптамалық анықтама және Іс-шаралар жоспары немесе СЖТІТ жүргізген және қабылданып жатқан шаралар туралы ақпарат құпия ақпаратты қорғау және инсайдерлік ақпаратқа билік ету мен оны пайдалануды бақылау мәселелерін регламенттейтін Серіктестіктің ішкі құжаттарының талаптары ескеріле отырып, Серіктестіктің интернет-ресурсында орналастырылуы мүмкін.
7.33 Іс-шаралар жоспары бекітілген күннен бастап 1 (бір) жыл ішінде Комплаенс жөніндегі офицер әрбір іс-шараның орындалу мерзімін ескере отырып, оның орындалуына мониторинг жүргізеді және осы Әдістемеге 2-қосымшаға сәйкес нысан бойынша Серіктестіктің бас директорының және (немесе) Серіктестіктің Байқау кеңесінің атына тиісті ақпарат жібереді.
7.34 Іс-шаралар жоспарының орындалуы туралы ақпарат Серіктестіктің құпия ақпаратты қорғау және инсайдерлік ақпаратқа билік ету мен оны пайдалануды бақылау мәселелерін регламенттейтін ішкі құжаттарының талаптары ескеріле отырып, Серіктестіктің интернет-ресурсында орналастырылуы, сондай-ақ Серіктестіктің Комплаенс жөніндегі офицерінің мерзімді есептілігі шеңберінде Серіктестіктің бас директорының және (немесе) Серіктестіктің Байқау кеңесінің назарына жеткізілуі мүмкін.
7.35 Қажет болған жағдайда Комплаенс жөніндегі офицер Серіктестіктің қызметінде СЖТІТ қорытындылары бойынша жұмысты үйлестіруді, ақпаратты жинауды және қорытуды жүзеге асыруға құқылы.
7.36 «Қазатомөнеркәсіп» ҰАК» АҚ Комплаенс қызметімен кездесулер және сыбайлас жемқорлыққа қарсы іс-қимыл мәселелерін қозғайтын басқа да іс-шаралар барысында құпия ақпаратты қорғау және инсайдерлік ақпаратқа билік ету мен оны пайдалану мәселелерін регламенттейтін Серіктестіктің ішкі құжаттарының талаптарын ескере отырып,                             СЖТІТ нәтижелерін талқылауға жол беріледі.

8 Сыбайлас жемқорлық тәуекелдеріне бағалау жүргізу тәртібі

8.1 Сыбайлас жемқорлық тәуекелдерін бағалау стратегиялық мақсаттар мен міндеттерге қол жеткізуге, Серіктестіктің беделі мен жалпы қызметіне теріс әсер етуі мүмкін неғұрлым маңызды сыбайлас жемқорлық тәуекелдерін бөлу мақсатында жүргізіледі.
8.2 Сыбайлас жемқорлық тәуекелдері анықталған бизнес-процестердің иелері ұсынатын ақпараттың негізінде Серіктестіктің Комплаенс жөніндегі офицері Қазақстан Республикасы Сыбайлас жемқорлыққа қарсы іс-қимыл агенттігі (Сыбайлас жемқорлыққа қарсы қызмет) төрағасының 2022 жылғы 30 желтоқсандағы № 488 бұйрығымен бекітілген Сыбайлас жемқорлық тәуекелдеріне ішкі талдау жүргізу жөніндегі әдістемелік ұсынымдарды ескере отырып, сыбайлас жемқорлық тәуекелдерін бағалау процесін ұйымдастырады және үйлестіреді.

9 Сыбайлас жемқорлыққа қарсы мониторинг және                                                          сыбайлас жемқорлық тәуекелдерін талдау жүйесін жетілдіру

9.1 Серіктестіктегі сыбайлас жемқорлыққа қарсы мониторинг және сыбайлас жемқорлық тәуекелдерін талдау жүйесі оның тиімділігін, сыртқы және ішкі ортаның өзгерістеріне төзімділігін арттыру, сондай-ақ сыбайлас жемқорлыққа қарсы комплаенс саласындағы үздік тәжірибелерге сәйкес келу мақсатында ұдайы жетілдірілуге жатады.
9.2 Комплаенс жөніндегі офицер сыбайлас жемқорлыққа қарсы мониторингке,                 СЖТІТ-ге және сыбайлас жемқорлық тәуекелдерін бағалауға қолданылатын тәсілдерді тұрақты әдіснамалық және практикалық пысықтауды мыналарды ескере отырып жүзеге асырады:
· бұрын жүргізілген сыбайлас жемқорлыққа қарсы мониторингтер мен СЖТІТ нәтижелері;
· заңнамадағы және реттеуші құжаттардағы өзгерістер;
· әдістемені қолдану кезінде анықталған шектеулер мен қиындықтар;
· сыртқы және ішкі аудиторлық ескертулер және ұсыныстар.
9.3 Жүйенің тұрақты жұмыс істеуін және дамуын қамтамасыз ету мақсатында Комплаенс жөніндегі офицер іске асырылатын процестердің сапасы мен нәтижелілігіне бағалау жүргізеді, оның ішінде:
· сыбайлас жемқорлық тәуекелдерін уақтылы анықтау және бағалау;
· ұсынылған іс-шаралардың толықтығы мен шынайылығы;
· қабылданған шаралардың орындалу деңгейі;
· тәуекелдің қалдық деңгейін төмендету;
· процестердің иелері мен құрылымдық бөлімшелер тарапынан кері байланыс.
9.4 Қажет болған жағдайда Комплаенс жөніндегі офицер осы Әдістеменің ережелерін қайта қарауға бастама жасайды. Әдістемені қайта қарау және жаңарту туралы шешімдер Серіктестіктің ішкі құжаттарында белгіленген тәртіппен қабылданады.
9.5 Комплаенс жөніндегі офицер сыбайлас жемқорлыққа қарсы мониторинг, сыбайлас жемқорлық тәуекелдерін талдау және бағалау процестерінің тиімділігін арттыру үшін автоматтандырылған құралдарды енгізу және дамыту бойынша шаралар қабылдайды. Мұндай құралдарды пайдалану комплаенс жөніндегі офицердің құзыреті шегінде, басқа мүдделі бөлімшелермен үйлестіре отырып және ақпарат қауіпсіздігі мен оны қорғау жөніндегі ішкі талаптарды сақтай отырып жүзеге асырылады.
9.6 Әдістемені қайта қарау және сыбайлас жемқорлыққа қарсы мониторинг және сыбайлас жемқорлық тәуекелдерін талдау жүйесін дамыту үш жылда кемінде бір рет не қажеттілігіне қарай Серіктестіктің практикалық қолдану нәтижелері мен стратегиялық қажеттіліктеріне сүйене отырып жүргізіледі.

10  Қолданысқа енгізу тәртібі

10.1 Осы Әдістеме «KAP Technology» ЖШС Байқау кеңесінің шешіміне сәйкес қолданысқа енгізіледі.
10.2 Осы Әдістеме «KAP Technology» ЖШС Байқау кеңесінің 2023 жылғы 16 ақпандағы шешімімен бекітілген «KAP Technology» ЖШС-дағы сыбайлас жемқорлық тәуекелдерін бағалау және мониторингілеу» әдістемесінің (№ 3/23 хаттама) орнына енгізіледі.

11  Қосымшалар

11.1 1-қосымша. Сыбайлас жемқорлық тәуекелдерін ішкі талдау нәтижелері бойынша анықталған сыбайлас жемқорлық құқық бұзушылықтарды жасауға ықпал ететін себептер мен жағдайларды жою жөніндегі іс-шаралар жоспарының нысаны.
11.2 2-қосымша. Сыбайлас жемқорлық тәуекелдерін ішкі талдау нәтижелері бойынша анықталған сыбайлас жемқорлық құқық бұзушылықтарды жасауға ықпал ететін себептер мен жағдайларды жою жөніндегі іс-шаралар жоспарының орындалуы туралы ақпарат нысаны.

1-қосымша
(міндетті)

Нысан

«БЕКІТЕМІН»
_____________________________
(бекітуші тұлғаның лауазымының 
атауы, тегі, аты-жөні)
_____________________________
(бекітуші тұлғаның қолы)
«____» ___________ 20__ жыл
           

____________________________ (талдау объектісінің атауы)                                                сыбайлас жемқорлық тәуекелдерін ішкі талдау нәтижелері бойынша анықталған сыбайлас жемқорлық құқық бұзушылықтарды жасауға ықпал ететін себептер мен жағдайларды жою жөніндегі іс-шаралар жоспары

	№ р/с
	СЖТІТ  нәтижелері бойынша ұсыным
	Ұсынымдарды орындау шеңберіндегі іс-шаралар
	Іс-шараның аяқталу нысаны
	Жауапты тұлғалар  (CEO-1 деңгейіндегі басшылар)
	Іс-шараның орындалу мерзімі

	1.
	
	
	
	
	




2-қосымша  
(міндетті)

Нысан

Сыбайлас жемқорлық тәуекелдерін ішкі талдау нәтижелері бойынша анықталған сыбайлас жемқорлық құқық бұзушылықтарды жасауға ықпал ететін себептер мен жағдайларды жою жөніндегі іс-шаралар жоспарының орындалуы туралы ақпарат

Сыбайлас жемқорлық тәуекелдерін ішкі талдау объектісінің атауы: _________________
Сыбайлас жемқорлық тәуекелдеріне ішкі талдау жүргізу мерзімі: ___________
Іс-шаралар жоспарының бекітілген күні: _____________ 

	№ р/с
	Іс-шара
	Іс-шараның аяқталу нысаны
	Жауапты тұлғалар               (CEO-1 деңгейіндегі басшылар)
	Орындалуы туралы / орындалмау себептері туралы ақпарат

	Ескертпе
(болған жағдайда)

	1.

